Na osnovi Odluke Upravnog vijeća Hrvatskog zavoda za zdravstveno osiguranje o financiranju rada pod nadzorom doktora medicine bez specijalizacije u 2024. godini, KLASA: 025-04/24-01/11, URBROJ: 338-01-01-24-01, od 31. siječnja 2024. godine, Hrvatski zavod za zdravstveno osiguranje

**r a s p i s u j e**

**OTVORENI JAVNI NATJEČAJ**

**za financiranje rada pod nadzorom doktora medicine bez specijalizacije u 2024. godini**

**I.**

Hrvatski zavod za zdravstveno osiguranje (u daljnjem tekstu: Zavod) poziva **doktore medicine** koji su upisali studij medicine nakon 1. srpnja 2013. godine (u daljnjem tekstu: kandidati) na podnošenje zahtjeva za financiranje rada pod nadzorom u 2024. godini.

Otvoreni javni natječaj provodi se počevši od 8. svibnja do 30. studenoga 2024. godine.

**II.**

Financiranje rada pod nadzorom će se obaviti za kandidate koji će obavljati rad pod nadzorom u pravilu tijekom **prvih šest mjeseci rada** u sljedećim ugovornim zdravstvenim ustanovama:

- zavodima za hitnu medicinu jedinice područne (regionalne) samouprave, odnosno Grada Zagreba

- bolničkim zdravstvenim ustanovama u djelatnosti hitne medicine

- domovima zdravlja

- Hrvatskom zavodu za javno zdravstvo i zavodima za javno zdravstvo jedinice područne (regionalne) samouprave odnosno Grada Zagreba.

***Popis ugovornih zdravstvenih ustanova Zavoda u kojima će se provoditi rad pod nadzorom u 2024. godini* – *Prilog 1*.** (u daljnjem tekstu: *Popis ustanova*),sastavni je dio ovog Otvorenog javnog natječaja.

Popis ustanova iz stavka 1. ove točke Zavod će periodično usklađivati na osnovi ažuriranih podataka pribavljenih od strane ugovornih zdravstvenih ustanova, a nakon donošenja odluka Upravnog vijeća Hrvatskog zavoda za zdravstveno osiguranje o izboru kandidata.

**III.**

Osim za ugovorne zdravstvene ustanove Zavoda navedene u Popisu ustanova kandidati mogu podnijeti zahtjev za financiranje rada pod nadzorom i kod **drugih** **ugovornih subjekata** **Zavoda** i to ugovornih privatnih ordinacija obiteljske (opće) medicine.

Ugovorni subjekt Zavoda iz stavka 1. ove točke može primiti na provođenje rada pod nadzorom jednog doktora medicine u djelatnosti obiteljske (opće) medicine, najviše u omjeru jedan mentor-jedan doktor medicine, u skladu s odredbom članka 12. Pravilnika o načinu provođenja rada pod nadzorom doktora medicine bez specijalizacije („Narodne novine“ broj: 63/19. i 113/2020. – u daljnjem tekstu: Pravilnik).

Ugovorni subjekti Zavoda iz stavka 1. ove točke nisu navedeni u Popisu ustanova već je kandidat koji se opredijelio za obavljanje rada pod nadzorom kod jednog od tih ugovornih subjekata Zavoda dužan u svom zahtjevu naznačiti njegov naziv i adresu i priložiti *Izjavu o ispunjavanju uvjeta za provođenje rada pod nadzorom doktora medicine bez specijalizacije* ***–*** *Prilog 3.*

Zavod zadržava pravo provjere ispunjavanja uvjeta za provođenje rada pod nadzorom iz dostavljenih Izjava ugovornih subjekata Zavoda, te u slučaju da utvrdi da pojedini ugovorni subjekt Zavoda ne ispunjava uvjete propisane odredbom članka 7. Pravilnika, ima pravo odbiti zahtjev kandidata za provođenje rada pod nadzorom u navedenom ugovornom subjektu Zavoda.

Ukoliko više kandidata priloži Izjavu o ispunjavanju uvjeta za provođenje rada pod nadzorom doktora medicine bez specijalizacijeod istog ugovornog subjekta Zavoda iz stavka 1. ove točke, izabrat će se samo jedan kandidat uz primjenu pravila prednosti prema kriterijima iz točke V. i VI. ovog Otvorenog javnog natječaja.

**IV.**

Kandidati mogu podnijeti zahtjev za financiranje rada pod nadzorom samo kod jedne **ugovorne zdravstvene ustanove** iz Popisa ustanova odnosno kod **ugovornog subjekta Zavoda** iz točke III. stavka 1. ovog Otvorenog javnog natječaja s time da mogu u svome zahtjevu **alternativno** naznačiti i drugu ugovornu zdravstvenu ustanovu iz Popisa ustanova odnosno drugi ugovorni subjekt Zavoda iz točke III. stavka 1. ovog Otvorenog javnog natječaja kod kojeg žele obavljati rad pod nadzorom.

**V.**

**Prednost u izboru kandidata** za financiranje rada pod nadzorom imaju kandidati koji su ranije diplomirali, a u slučaju da su dva ili više kandidata diplomirali tijekom istog mjeseca u istoj godini prednost će imati kandidat s kraćim trajanjem studiranja, pri čemu se trajanje studiranja računa u godinama, a prema početnoj akademskoj godini u kojoj je kandidat započeo studij. U slučaju istog trajanja studiranja kod dva ili više kandidata prednost će imati kandidat s višim težinskim prosjekom ocjena postignutim tijekom studiranja.

Iznimno od navedenog kriterija prednost u izboru kandidata za financiranje rada pod nadzorom imaju kandidati koji ostvaruju prednost pri zapošljavanju na osnovi Zakona o hrvatskim braniteljima iz Domovinskog rata i članovima njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom.

**VI.**

U slučaju da se radi primjene kriterija iz točke V. ovog Otvorenog javnog natječaja kandidatu ne prihvati zahtjev za provođenje rada pod nadzorom kod ugovorne zdravstvene ustanove iz Popisa ustanova odnosno kod ugovornog subjekta Zavoda iz točke III. stavka 1. ovog Otvorenog javnog natječaja kojeg je naveo sukladno točki IV. ovog Otvorenog javnog natječaja prihvatit će se **alternativni zahtjev** za provođenje rada pod nadzorom pod uvjetom da je kod alternativne ugovorne zdravstvene ustanove iz Popisa ustanova odnosno kod ugovornog subjekta Zavoda iz točke III. stavka 1. ovog Otvorenog javnog natječaja ostalo nepopunjenih mjesta za financiranje rada pod nadzorom te da primjenjujući kriterije iz točke V. ovog Otvorenog javnog natječaja ima prednost u izboru pred ostalim kandidatima koji su u svome zahtjevu naveli alternativnu ugovornu zdravstvenu ustanovu iz Popisa ustanova odnosno drugi ugovorni subjekt Zavoda iz točke III. stavka 1. ovog Otvorenog javnog natječaja.

**VII.**

Uz ***zahtjev za financiranje rada pod nadzorom -*** iz točke IV. ovog Otvorenog javnog natječaja – *Prilog 2*. kandidat je obvezan priložiti:

1. domovnicu, odnosno drugu odgovarajuću ispravu o prebivalištu, odnosno boravištu u Republici Hrvatskoj (*u fotokopiji*),

2. diplomu odnosno potvrdu o stečenoj stručnoj spremi (*u fotokopiji*),

3. potvrdu o dužini trajanja studiranja (*u fotokopiji*) i

4. potvrdu o težinskom prosjeku ocjena (*u fotokopiji*).

***Napomena:*** Dokumentaciju navedenu pod toč. 3. i 4. može zamijeniti i jedinstveni dokument obrazovne ustanove u kojem su naznačeni podatci o dužini trajanja studiranja i težinskom prosjeku ocjena.

5. odobrenje za samostalan rad (licencu) odnosno potvrdu o predaji zahtjeva za upis i izdavanje odobrenja za samostalan rad (*u fotokopiji)*

Kandidat koji se opredijelio za obavljanje rada pod nadzorom kod ugovornog subjekta Zavoda iz točke III. stavka 1. ovog Otvorenog javnog natječaja dužan je priložiti i:

- Izjavu o ispunjavanju uvjeta za provođenje rada pod nadzorom doktora medicine bez specijalizacije (*u izvorniku*).

**VIII.**

U slučaju da je kandidat stekao obrazovnu kvalifikaciju u inozemstvu, obvezan je uz dokumentaciju iz točke VII. ovog Otvorenog javnog natječaja priložiti i rješenje ili potvrdu nadležnog državnog tijela (*u fotokopiji*) o priznavanju **inozemne obrazovne kvalifikacije.**

U slučaju da kandidat ostvaruje prednost pri zapošljavaju na osnovi Zakona o hrvatskim braniteljima iz Domovinskog rata i članovima njihovih obitelji, Zakona o zaštiti vojnih i civilnih invalida rata ili Zakona o profesionalnoj rehabilitaciji i zapošljavanju osoba s invaliditetom, obvezan je uz dokumentaciju iz točke VII. ovog Otvorenog javnog natječaja priložiti i rješenje ili potvrdu o priznatom statusu (*u fotokopiji*).

**IX.**

Zavod provodi obradu osobnih podataka koje mu kandidati dostave u zahtjevu za financiranje rada pod nadzorom u svrhu provedbe ovog Otvorenog javnog natječaja, a temeljem obavljanja javne zadaće koju Zavod ima u provođenju politike razvoja i unapređivanja zdravstvene zaštite iz obveznoga zdravstvenog osiguranja u Republici Hrvatskoj.

Zavod će osobne podatke kandidata prikupljene podnošenjem zahtjeva za financiranje rada pod nadzorom obrađivati isključivo u skladu s odredbama ovog Otvorenog javnog natječaja i iste će prenositi ugovornim zdravstvenim ustanovama i ugovornim privatnim zdravstvenim radnicima u svrhu financiranja rada pod nadzorom, odnosno provedbe ovog Otvorenog javnog natječaja, te ih neće prenositi izvan Republike Hrvatske.

Prikupljeni podaci kandidata koji su pristupili ovom Otvorenom javnom natječaju čuvat će se u skladu s propisima o zaštiti osobnih podataka, u roku propisanom općim aktom Zavoda o čuvanju i arhiviranju službenih dokumenata Zavoda.

Podnošenjem zahtjeva za financiranje rada pod nadzorom podrazumijeva se da su kandidati upoznati sa svrhom i pravnim temeljem obrade njihovih osobnih podataka, a više o svojim pravima u vezi obrade osobnih podataka mogu pročitati u „Izjavi o privatnosti“ objavljenoj na službenoj web stranici Zavoda.

**X.**

**Zahtjevi za financiranje rada pod nadzorom upućeni na ovaj Otvoreni javni natječaj od strane onih kandidata koji su uvršteni u Listu prvenstva i koji su započeli rad pod nadzorom osnovom već provedenih javnih natječaja, neće se uzeti u razmatranje i obradu na ovom Otvorenom javnom natječaju.**

**XI.**

Zaprimljene zahtjeve za financiranje rada pod nadzorom obrađivat će zajedničko povjerenstvo sastavljeno od predstavnika Ministarstva zdravstva, Zavoda te ugovornih zdravstvenih ustanova iz Popisa ustanova iz točke II. stavak 2. ovog Otvorenog javnog natječaja odnosno ugovornih subjekata Zavoda iz točke III. stavka 1. ovog Otvorenog javnog natječaja, te će nakon obrade utvrđivati liste prvenstva za pojedine dijelove Otvorenog javnog natječaja ovisno o datumima održavanja sjednica Upravnog vijeća Hrvatskog zavoda za zdravstveno osiguranje, na kojima će se donositi odluke o izboru kandidata za koje će se provesti financiranje rada pod nadzorom.

**XII.**

Zahtjev za financiranje rada pod nadzorom na ovaj Otvoreni javni natječaj mogu ravnopravno podnijeti osobe oba spola.

Nepravovremeni zahtjevi neće se razmatrati.

U slučaju nepotpunog ili nerazumljivog zahtjeva Zavod će pozvati kandidata da ga ispravi u pravilu u roku od tri dana od dana zaprimanja poziva za ispravak.

Ako kandidat ne ispravi zahtjev na odgovarajući način, isti se neće razmatrati.

Zaprimljeni zahtjevi s dokumentacijom neće se vraćati kandidatima.

Popis izabranih kandidata Zavod će objaviti na službenoj mrežnoj stranici Zavoda nakon donošenja odluke o izboru kandidata iz točke XI. ovog Otvorenog javnog natječaja.

**XIII.**

Zahtjev za financiranje rada pod nadzorom iz točke IV. ovog Otvorenog javnog natječaja podnosi se na adresu: Hrvatski zavod za zdravstveno osiguranje - Direkcija, Margaretska 3, 10 000 Zagreb ili putem e-pošte: [Doktori.rad-nadzor@hzzo.hr](mailto:Doktori.rad-nadzor@hzzo.hr), s naznakom: **„Za Otvoreni javni natječaj za financiranje rada pod nadzorom doktora medicine bez specijalizacije u 2024. godini“.**

*Hrvatski zavod za zdravstveno osiguranje*